To unge mænd på 19 år er tirsdag eftermiddag blevet varetægtsfængslet i foreløbig fire uger efter et grundlovsforhør ved Retten i Hjørring. Det oplyser anklager Thomas Klingenberg fra Nordjyllands Politi. De to 19-årige mænd er sigtet for røveriforsøg, afpresning og vidnetrusler begået mod en 17-årig mand i et villakvarter i Brønderslev omkring klokken 02.00 natten til lørdag. Her passede de to 19-årige ifølge anklageren den 17-årige op. De 19-årige mænd truede med en kniv den 17-årige til at udlevere kontanter til dem, og de slog og sparkede den 17-årige som imidlertid ikke havde kontanter på sig. Truede sig til MobilePay-overførsel Da offeret ikke kunne give overfaldsmændene kontanter, tvang de to 19-årige ham til at sende penge til en MobilePay-konto. - De to varetægtsfængslede mænd truede den 17-årige til at overføre 1500 kroner via MobilePay. Efterfølgende truede de ham med en kniv til ikke at fortælle noget om overfaldet, fortæller anklager Thomas Klingenberg. De to 19-årige mænd nægtede sig skyldige ved tirsdagens grundlovsforhør, hvor de var sigtet efter straffelovens paragraf 288, 281 og 123. De 19-årige mænd har forbeholdt sig ret til at kære varetægtsfængslingen.

Opsummering:
To 19-årige mænd er tirsdag eftermiddag blevet varetægtsfængslet i foreløbig fire uger efter et grundlovsforhør ved Retten i Hjørring. De er er sigtet for røveriforsøg, afpresning og vidnetrusler.